Document ID: 31999D0340

ΑΠΟΦΑΣΗ ΤΗΣ ΕΠΙΤΡΟΠΗΣ
της 6ης Μαΐου 1999
που επιτρέπει στα κράτη μέλη να αποδεχθούν προσωρινά την εμπορία σπόρων προς σπορά ορισμένων ειδών που δεν πληρούν τις απαιτήσεις της οδηγίας 69/208/ΕΟΚ του Συμβουλίου
[κοινοποιηθείσα υπό τον αριθμό Ε(1999) 1281]
(1999/340/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 69/208/ΕΟΚ του Συμβουλίου, της 30ής Ιουνίου 1969, περί εμπορίας των σπόρων προς σπορά των ελαιούχων και κλωστικών φυτών(1), όπως τροποποιήθηκε τελευταία από την οδηγία 98/96/ΕΚ(2), και ιδίως το άρθρο 16,
την αίτηση που υπέβαλε η Αυστρία,
Εκτιμώντας:
(1) ότι, στην Αυστρία η παραγωγή σπόρων προς σπορά πολύ πρώιμων ποικιλιών σόγιας [Glycine max (L.) Merrill] που πληρούν τις απαιτήσεις της οδηγίας 69/208/ΕΟΚ σε σχέση με την ελάχιστη βλαστική ικανότητα, είναι ανεπαρκής και ως εκ τούτου δεν επαρκεί για την κάλυψη των αναγκών της χώρας αυτής·
(2) ότι δεν είναι δυνατόν να καλυφθεί ικανοποιητικά αυτή η ζήτηση με σπόρους προς σπορά από άλλα κράτη μέλη ή από τρίτες χώρες, οι οποίοι πληρούν όλες τις απαιτήσεις που θεσπίζονται από την εν λόγω οδηγία·
(3) ότι ως εκ τούτου πρέπει να επιτραπεί στην Αυστρία να επιτρέψει, για περίοδο που λήγει στις 30 Ιουνίου 1999, την εμπορία σπόρων προς σπορά πολύ πρώιμων ποικιλιών σόγιας που υπόκεινται σε λιγότερο αυστηρές απαιτήσεις·
(4) ότι, επιπλέον, πρέπει να επιτραπεί στα άλλα κράτη μέλη, τα οποία δύνανται να προμηθεύσουν την Αυστρία με σπόρους προς σπορά που δεν πληρούν τις απαιτήσεις της οδηγίας, να επιτρέψουν την εμπορία τέτοιων σπόρων προς σπορά·
(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Αυστρία να αποδεχθεί, για περίοδο που λήγει στις 30 Ιουνίου 1999, για τα είδη και με τους όρους που καθορίζονται στο παράρτημα, την εμπορία στο έδαφός της σπόρων προς σπορά ποικιλιών σόγιας [Glycine max (L.) Merrill] που δεν πληρούν τις απαιτήσεις που θεσπίζονται στην οδηγία 69/208/ΕΟΚ, σχετικά με την ελάχιστη βλαστική ικανότητα, με την προϋπόθεση ότι πληρούνται οι ακόλουθες απαιτήσεις:
α) η βλαστική ικανότητα είναι τουλάχιστον αυτή που καθορίζεται στο παράρτημα·
β) η επίσημη ετικέτα πρέπει να αναφέρει τη βλάστηση που διαπιστώθηκε στην έκθεση για τις επίσημες δοκιμασίες των σπόρων προς σπορά.
Άρθρο 2
1. Επιτρέπεται επίσης στα άλλα κράτη μέλη πλην του αιτούντος μέλους, να αποδεχθούν, με τους όρους που καθορίζονται στο άρθρο 1 και για τους σκοπούς που προβλέπονται από το αιτών κράτος μέλος, την εμπορία στο έδαφός τους σπόρων προς σπορά, των οποίων επιτρέπεται η εμπορία δυνάμει της παρούσας απόφασης.
2. Για την εφαρμογή της παραγράφου 1, τα σχετικά κράτη μέλη παρέχουν αμοιβαία διοικητική βοήθεια. Το αιτών κράτος μέλος ενημερώνεται από τα άλλα κράτη μέλη σχετικά με την πρόθεσή τους να επιτρέψουν την εμπορία αυτών των σπόρων προς σπορά, προτού καταστεί δυνατό να χορηγηθεί μια τέτοια άδεια. Το αιτών κράτος μέλος δύναται να αντιτεθεί σε αυτό, μόνον αν έχει ήδη κατανεμηθεί ολόκληρη η ποσότητα που καθορίζεται στην παρούσα απόφαση.
Άρθρο 3
Τα κράτη μέλη ανακοινώνουν αμέσως στην Επιτροπή και στα άλλα κράτη μέλη τις διάφορες ποσότητες των σπόρων προς σπορά που φέρουν ετικέτα και των οποίων η εμπορία επιτρέπεται στο έδαφός τους δυνάμει της παρούσας απόφασης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 6 Μαΐου 1999.

Labels: 3
18
17
6